ΠΑΝΕΠΙΣΤΗΜΙΟ ΚΡΗΤΗΣ
Κληροδότημα «Μαρίας Μιχαήλ Μανασσάκη»

                                                                                ΑΝΑΡΤΗΤΕΑ ΣΤΟ ΔΙΑΔΙΚΤΥΟ

Ηράκλειο  16 Απριλίου 2014
Αρ. πρωτ.: Α39
ΠΡΟΚΗΡΥΞΗ
Το Πανεπιστήμιο Κρήτης θα χορηγήσει κατά το ακαδημαϊκό έτος 2013-14 δεκαοκτώ (18) υποτροφίες, με επιλογή, σε βάρος των εσόδων του κληροδοτήματος «Μαρίας Μιχαήλ Μανασσάκη». Θα χορηγηθούν εννέα (9) υποτροφίες σε μεταπτυχιακούς φοιτητές της Σχολής Επιστημών Υγείας του Πανεπιστημίου Κρήτης και εννέα (9) σε μεταπτυχιακούς φοιτητές της Σχολής Θετικών και Τεχνολογικών Επιστημών του Πανεπιστημίου Κρήτης. Αναφορικά με τις υποτροφίες της  Σχολής Θετικών και Τεχνολογικών Επιστημών, σύμφωνα με την από 21.11.2013 απόφαση της Κοσμητείας, θα χορηγηθούν από δύο (2) υποτροφίες στα Τμήματα Χημείας και Μαθηματικών & Εφαρμοσμένων Μαθηματικών-κατεύθυνση Εφαρμοσμένων Μαθηματικών, και από μία (1) υποτροφία στα Τμήματα Επιστήμης & Τεχνολογίας Υλικών, Βιολογίας, Μαθηματικών και Εφαρμοσμένων Μαθηματικών- κατεύθυνση Μαθηματικών, Επιστήμης Υπολογιστών και Φυσικής, σύμφωνα με τα κριτήρια που ορίζονται στη με αριθμό 7415/21-01-1993 διαθήκη, που δημοσιεύτηκε με το αρ. 197/2000 πρακτικό του Μονομελούς Πρωτοδικείου Ηρακλείου. Ειδικότερα, η επιλογή των υποτρόφων γίνεται από τη Γενική Συνέλευση Ειδικής Σύνθεσης των Τμημάτων των δύο Σχολών με κριτήριο για τους μεν πρωτοείσακτους μεταπτυχιακούς φοιτητές τη σειρά επιτυχίας τους στις εξετάσεις εισαγωγής στο Μεταπτυχιακό Πρόγραμμα ενώ για τους ήδη φοιτούντες την απόδοσή τους.
Το συνολικό ποσό εκάστης υποτροφίας ανέρχεται σε 5.000,00 ευρώ.

Η διάρκεια της υποτροφίας ορίζεται σε ένα (1) έτος, με δυνατότητα ανανέωσης κάθε χρόνο. Η χορήγηση της υποτροφίας δεν μπορεί να υπερβεί τα τέσσερα εν όλω έτη.

Η υποτροφία δύναται να διακοπεί εάν, για οποιονδήποτε λόγο, ήθελε επέλθει μείωση των ετήσιων εσόδων του Κληροδοτήματος. Στην περίπτωση αυτή ουδέν δικαίωμα γεννάται υπέρ του υποτρόφου του οποίου διακόπηκε η υποτροφία. 
Εάν η υποτροφία διακοπεί από υπαιτιότητά τους, οι υπότροφοι υποχρεούνται να επιστρέψουν τα ποσά της υποτροφίας που έχουν λάβει μέχρι τότε. 
Οι ενδιαφερόμενοι πρέπει να υποβάλλουν στη Γραμματεία του αντίστοιχου Τμήματος της Σχολής Επιστημών Υγείας ή της Σχολής Θετικών και Τεχνολογικών Επιστημών, μέσα σε σαράντα πέντε (45) ημέρες από τη δημοσίευση περίληψης της προκήρυξης αυτής στην εφημερίδα Δημοκρατία (μέχρι και 30 Μαΐου 2014) αίτηση συνοδευόμενη από τα παρακάτω δικαιολογητικά:

1. Επικυρωμένο φωτοαντίγραφο αστυνομικής ταυτότητας από το οποίο να προκύπτει η Ελληνική ιθαγένεια και η ηλικία τους, όχι μεγαλύτερη των 36 ετών.

2. Αντίγραφο πτυχίου τους με βαθμό τουλάχιστον «Λίαν καλώς».

3. Απόσπασμα Ποινικού Μητρώου (θα αναζητηθεί αυτεπάγγελτα).

4. Υπεύθυνη δήλωση του Ν.1599/86 ότι ο υποψήφιος δεν έτυχε άλλης υποτροφίας στο ίδιο χρονικό διάστημα και για τον ίδιο σκοπό από άλλη κληρονομία, κληροδοσία ή δωρεά και δεν έχει εκπέσει λόγω υπαιτιότητάς του της υποτροφίας. 
5. Τα επιμέρους δικαιολογητικά που έχουν οριστεί από την Επιτροπή Μεταπτυχιακών Σπουδών του κάθε Τμήματος.

Ειδικότερα:

Για το Τμήμα Ιατρικής
Σύμφωνα με την από 18-12-2013 απόφαση της Γενικής Συνέλευσης Ειδικής Σύνθεσης του Τμήματος δικαίωμα συμμετοχής έχουν όλοι οι υποψήφιοι Διδάκτορες (ΥΔ) του Τμήματος που έχουν εγγραφεί πριν τον Οκτώβριο 2013. Η επιλογή των υποτρόφων γίνεται μετά από συνέντευξη στην οποία θα αξιολογούνται τα παρακάτω:
Για τους ΥΔ στο πρώτο έτος :

Η Επίδοση τους στο Μεταπτυχιακό Δίπλωμα Ειδίκευσης (αν είναι κάτοχοι)

Δημοσιεύσεις, παρουσιάσεις σε συνέδρια, βραβεύσεις-διακρίσεις σχετικές με τη μεταπτυχιακή τους εργασία ή τη διδακτορική τους διατριβή

Συστατικές επιστολές

Για τους ΥΔ από το δεύτερο έτος και πάνω:

Δημοσιεύσεις, παρουσιάσεις σε συνέδρια, βραβεύσεις-διακρίσεις σχετικές με τη διδακτορική τους διατριβή

Συστατικές επιστολές

Επιπλέον δικαιολογητικά που ζητούνται από το Τμήμα:

1. Σύντομο Βιογραφικό Σημείωμα (σύμφωνα με πρότυπο που χορηγεί η γραμματεία του τμήματος)

2. 2 συστατικές επιστολές σφραγισμένες  

3. Αντίγραφα Δημοσιεύσεων – Παρουσιάσεων σε συνέδρια – Βραβεύσεων – Διακρίσεων (μόνο όσων έχουν σχέση με τη διδακτορική διατριβή / το Μεταπτυχιακό Δίπλωμα Ειδίκευσης για τους πρωτοετείς ΥΔ)

Για το Τμήμα Βιολογίας
Σύμφωνα με την από 10-03-2011 απόφαση της Γενικής Συνέλευσης Ειδικής Σύνθεσης του Τμήματος δικαίωμα συμμετοχής έχουν οι υποψήφιοι διδάκτορες που βρίσκονται στο πρώτο έτος φοίτησης ή είναι η πρώτη φορά που γίνεται προκήρυξη ενώ βρίσκονται στον κύκλο σπουδών τους για διδακτορικό και έχουν εγγραφεί πριν τον Οκτώβριο 2013.

Επιπλέον δικαιολογητικά που ζητούνται από το Τμήμα:

1. Βεβαίωση Μεταπτυχιακού Διπλώματος Ειδίκευσης στην οποία να αναφέρεται ότι ολοκλήρωσαν στον ελάχιστο χρόνο που προβλέπεται από το νόμο  και με βαθμό μεγαλύτερο ή ίσο με 9 (προηγούνται απόφοιτοι μεταπτυχιακών προγραμμάτων του Τμήματος Βιολογίας Π.Κ. και έπονται απόφοιτοι συγγενών μεταπτυχιακών προγραμμάτων Π.Κ)

2. Βεβαίωση ότι συνεχίζουν στο Διδακτορικό (βρίσκονται στο 1ο έτος φοίτησης στο Τμήμα Βιολογίας)

3. Κατάλογο και ανάτυπα δημοσιεύσεων σε Διεθνή Επιστημονικά περιοδικά.

4. Κατάλογο συνεδρίων στα οποία έχουν συμμετάσχει και τίτλους επιστημονικών ανακοινώσεων σε αυτά.

5.  Περιληπτική έκθεση με περιγραφή του αντικειμένου το οποίο προτίθενται να ερευνήσουν κατά τη διάρκεια της Διδακτορικής Διατριβής.

6. Δήλωση εάν έχουν άλλη υποτροφία ή αμοιβή και από πού.

7. Οτιδήποτε μπορεί να υποστηρίξει την υποψηφιότητά τους.

Για το Τμήμα Φυσικής 
Σύμφωνα με την από 10-03-2014 απόφαση Γενικής Συνέλευσης Ειδικής Σύνθεσης του Τμήματος δικαίωμα συμμετοχής έχουν οι εγγεγραμμένοι στο πρώτο έτος σπουδών του Μεταπτυχιακού Προγράμματος Σπουδών "Προχωρημένης Φυσικής" του Τμήματος, με κριτήριο επιλογής την σειρά επιτυχίας τους στο πρόγραμμα.
Δεν ζητούνται επιπλέον δικαιολογητικά από το Τμήμα.

Για το Τμήμα Επιστήμης Υπολογιστών
Σύμφωνα με την από 8-11-2000 απόφαση Γενικής Συνέλευσης Ειδικής Σύνθεσης του Τμήματος δικαίωμα συμμετοχής έχουν οι Διδακτορικοί φοιτητές που έχουν περάσει επιτυχώς τις Γενικές Μεταπτυχιακές Εξετάσεις και έχουν ανακηρυχθεί υποψήφιοι διδάκτορες.

Επιπλέον δικαιολογητικά που ζητούνται από το Τμήμα:

1. Βιογραφικό σημείωμα
2. Έκθεση προόδου στην οποία θα αναφέρεται το ερευνητικό έργο που έχει γίνει στα πλαίσια του Διδακτορικού τους Διπλώματος, οι δημοσιεύσεις, το χρονοδιάγραμμα ολοκλήρωσης των σπουδών κ.λ.π. Η έκθεση εγκρίνεται και υπογράφεται από τον επιβλέποντα καθηγητή των υποψηφίων.
Για το Τμήμα Μαθηματικών και Εφαρμοσμένων Μαθηματικών (δύο κατευθύνσεις)
Σύμφωνα με το 3/06-03-2014 πρακτικό Συνέλευσης Επιτροπής Σπουδών του Τμήματος δικαίωμα συμμετοχής έχουν οι μεταπτυχιακοί φοιτητές και οι υποψήφιοι διδάκτορες του Τμήματος.
Επιπλέον δικαιολογητικά που ζητούνται από το Τμήμα:

1. Βεβαίωση μεταπτυχιακών σπουδών

2. Αναλυτική βαθμολογία επίδοσης προπτυχιακών και μεταπτυχιακών σπουδών

3. Δύο (2) συστατικές επιστολές από διδάσκοντες του Τμήματος

4. Έγγραφη εισήγηση του επιβλέποντα καθηγητή (αφορά τους υποψήφιους Διδάκτορες)
Για το Τμήμα Επιστήμης και Τεχνολογίας Υλικών
Σύμφωνα με την 51/17-12-2013 απόφαση Γενικής Συνέλευσης Ειδικής Σύνθεσης του Τμήματος δικαίωμα συμμετοχής έχουν όλοι οι υποψήφιοι διδάκτορες προχωρημένου έτους και οι μεταπτυχιακοί φοιτητές του τμήματος στο δεύτερο έτος σπουδών. 
Δεν ζητούνται επιπλέον δικαιολογητικά από το Τμήμα.

Για το Τμήμα Χημείας
Σύμφωνα με την από 18-02-2014 απόφαση της Γενικής Συνέλευσης Ειδικής Σύνθεσης του Τμήματος δικαίωμα συμμετοχής έχουν οι Μεταπτυχιακοί Φοιτητές, εγγεγραμμένοι στο πρώτο ή το δεύτερο εξάμηνο των σπουδών τους κατά το χειμερινό εξάμηνο 2013, απόφοιτοι του Τμήματος Χημείας, που έχουν επιλεγεί στο Πρόγραμμα Μεταπτυχιακών Σπουδών για απόκτηση Μεταπτυχιακού Διπλώματος Ειδίκευσης, με κριτήριο τη σειρά επιτυχίας εισαγωγής τους στο Πρόγραμμα και σε περίπτωση ισοβαθμίας με το μεγαλύτερο βαθμό πτυχίου.
Δεν ζητούνται επιπλέον δικαιολογητικά από το Τμήμα.

Το κείμενο της προκήρυξης, καθώς και η έντυπη αίτηση και η υπεύθυνη δήλωση του Ν.1599/86 με το προβλεπόμενο κείμενο, θα καταχωρηθούν στο διαδίκτυο στην ιστοσελίδα του Πανεπιστημίου Κρήτης www.uoc.gr. 
Οι ενδιαφερόμενοι μπορούν να ενημερώνονται τηλεφωνικά στο τηλ. 2810393620 κ. Ε. Μπαλάφα καθώς και από τις Γραμματείες των Τμημάτων.
                                                                                                 Ο Πρύτανης






        Καθηγητής  Ευριπίδης Γ.  Στεφάνου

